
Glicerin melléktermék hatása a kukorica növény egyedfejlődésére, különös tekintettel a Zn felvételre

Az EU által támogatott környezetbarát technológiák közé tartozik a biodízelgyártás. A technológia során melléktermékként jelentős mennyiségű glicerin (crude glicerol) keletkezik. Ennek glicerin tartalma közel 50 %, emellett jelentős mennyiségben tartalmaz a növények számára értékes makro és mikroelemeket illetve metanolt és kálium-hidroxidot. Megfelelő tisztítási eljárás után mezőgazdaságban is felhasználják (komposztokban, hígtrágyához keverve, takarmányként), azonban talajba történő közvetlen keverését ez idáig kevesen vizsgálták.
Vizsgálataink során arra szerettünk volna választ kapni, hogy ez a glicerin tartalmú melléktermék milyen hatással van a kukorica növény Zn felvételére, továbbá hatással van-e annak különböző egyedfejlődési szakaszaira.
A tenyészedény kísérlet savanyú gödöllői erdőtalajon lett beállítva. A különböző kezelések talajai 2 hétig glicerinnel illetve ismert mennyiségű cinkkel voltak érlelve. A kezelések 3 ismétlésben a következőek voltak: (I) kontroll, (II) 1% glicerin melléktermék, (III) Zn terhelés 100mg/kg, (IV) 1% glicerin melléktermék+ Zn terhelés 100 mg/kg.
A vizsgálatok több fejlődési szakaszokban (duzzadás, csírázás, kelés, 2-3 és 3-4 leveles állapot) voltak végezve. A vizsgált paraméterek: szárazanyag hozam, szárazanyag %, növény (hajtás, gyökér) Zn koncentráció és felvétel.
A vizsgálatokból levont következtetések: a kukorica növény egyedfejlődésének kezdetén (csíranövény kialakulása, kelés) a glicerin melléktermék kismértékű gátló hatása volt tapasztalható, de ez a hatás az idő előre haladtával eltompult és a 3-4 leveles állapotban már nem mutatkozott szignifikáns különbség a kontroll és a melléktermékkel kezelt növények között. A kukorica növény Zn felvételét a melléktermék talajba keverése nem gátolja, azonban a cinkkel és melléktermékkel egy időben kezelt minta Zn felvétele szignifikánsan kisebb volt, mint a cinket igen, de glicerin mellékterméket nem kapott növény.



